সকাল সকাল ভূমিকম্প রাজধানীতে! আতঙ্কে সাধারণ মানুষ

ওয়েব ডেস্ক : সোমবার ভূমিকম্পে (Earthquake) কেঁপে উঠল রাজধানী দিল্লি (Delhi)। কম্পনের মাত্রা ছিল ২.৮। এদিন ৮টা ৪৪ নাগাদ এই কম্পন অনুভূত হয় বলে খবর। জানা যাচ্ছে, উত্তর দিল্লিতে (North Delhi) এই ভূমিকম্পের ঘটনাটি ঘটেছে। ভূপৃষ্ঠ থেকে ৫ কিলোমিটার গভীরে এই কম্পনের উৎসস্থল। তবে এই কম্পনের কারণে কোনও রকমের ক্ষয়ক্ষতি বা হতাহতের খবর এখনও পর্যন্ত পাওয়া যায়নি। তবে এই ঘটনায় আতঙ্ক ছড়িয়ে পড়ে।

এর আগে চলতি মাসের ১৩ জানুয়ারি উত্তরাখণ্ডের বাগেশ্বর জেলায় একটি মৃদু ভূমিকম্প (Earthquake) হয়। জেলা বিপর্যয় মোকাবিলা দফতর সূত্রে খবর, সকাল ৭টা ২৫ মিনিটে সেই কম্পন অনুভূত হয়েছিল। ওই ভূমিকম্পের মাত্রা ছিল ৩.৫। কম্পনের কেন্দ্রস্থল ছিল কাপকোট শহরের কাছে। যা বাগেশ্বর জেলা সদর থেকে প্রায় ৩০ কিলোমিটার দূরে। বাগেশ্বরের জেলা বিপর্যয় মোকাবিলা আধিকারিক শিখা সুয়াল জানিয়েছিলেন, কম্পনের জেরে আতঙ্কে মানুষ বাড়ির বাইরে বেরিয়ে এলেও প্রাণহানি বা সম্পত্তির ক্ষয়ক্ষতির কোনও খবর নেই।

আরও খবর : মনিকর্ণিকা নিয়ে মিথ্যাচার! AAP সাংসদ সহ ৮ নেতার নামে FIR

অন্যদিকে, ভূতাত্ত্বিকভাবে দিল্লি (Delhi) ভূমিকম্পপ্রবণ এলাকা হিসেবে পরিচিত। দেশের রাজধানী অঞ্চল দেশের ‘সিসমিক জোন–৪’-এর অন্তর্ভুক্ত, যা উচ্চ ঝুঁকিপূর্ণ এলাকার মধ্যে পড়ে। সাম্প্রতিক বছরগুলিতে দিল্লি-এনসিআর এলাকায় একাধিকবার মাঝারি মাত্রার ভূমিকম্প অনুভূত হয়েছে।

২০২২ সালে দিল্লির প্রতিবেশী রাজ্য হরিয়ানায় ৪.১ মাত্রার একটি ভূমিকম্প হয়েছিল। তবে তাতে কোনও ক্ষয়ক্ষতির খবর পাওয়া যায়নি। মার্কিন ভূতাত্ত্বিক সমীক্ষা সংস্থা (USGS)-এর তথ্য অনুযায়ী, গত এক দশকে দিল্লিতে ৫-এর বেশি মাত্রার কোনও ভূমিকম্প রেকর্ড হয়নি।